DOI: 10.14457/tu.the.2014.40
title: ทัศนคติและพฤติกรรมของผู้ที่ตัดสินใจศึกษาต่อหลักสูตร MBA ของสถาบันการศึกษาชั้นนำในประเทศไทยในประเทศไทย

description: เนื่องจากสภาพเศรษฐกิจและสังคมต่างๆ ทั่วโลกมีการเปลี่ยนแปลงอย่างรวดเร็ว ประเทศไทยจึงต้องมีการเปลี่ยนแปลงและพัฒนาอย่างต่อเนื่องเพื่อให้สอดคล้องกับการเปลี่ยนแปลงต่างๆ การศึกษาจึงมีบทบาทสำคัญในการพัฒนาประเทศเนื่องจากการศึกษาเป็นเครื่องมืออย่างหนึ่งในการพัฒนาคนให้มีประสิทธิภาพ และทำให้คนในประเทศสามารถตอบสนองต่อทิศทางในการพัฒนาเศรษฐกิจและสังคมของชาติได้อย่างถูกต้องเหมาะสม โดยจะเห็นได้ว่าปัจจุบันการศึกษาในระดับปริญญาตรี ได้เป็นการศึกษาขั้นพื้นฐานที่คนส่วนใหญ่สามารถสำเร็จการศึกษาได้ทำให้การศึกษาในระดับปริญญาโทได้รับความสนใจจากบุคคลต่างๆมากขึ้นซึ่งเห็นได้จากแนวโน้มของผู้จบปริญญาโทในตลาดแรงงานที่เพิ่มสูงขึ้น โดยเฉพาะหลักสูตร MBA:ที่ยังคงเป็นที่ต้องการของตลาดและมีแนวโน้มของผู้ที่สนใจจะศึกษาในหลักสูตรนี้เพิ่มสูงขึ้น ส่งผลให้ปัจจุบันหลายๆ มหาลัยได้มีการเพิ่มหลักสูตรเฉพาะทางสำหรับการประกอบธุรกิจเพื่อเพิ่มทางเลือกให้กับผู้ที่สนใจ จากตัวเลือกที่เพิ่มมากขึ้นทำให้แต่ละมหาลัยมีการปรับตัวเพื่อตอบสนองต่อการแข่งขันที่เปลี่ยนแปลงไป โดยการสร้างกลยุทธ์และจุดเด่นเพื่อดึงดูดความสนใจของผู้ที่สนใจศึกษาในหลักสูตร MBA เพราะฉะนั้นผู้ที่สนใจจะศึกษาต่อต้องตัดสินใจเลือกหลักสูตรและมหาวิทยาลัยให้สอดคล้องกับความต้องการของตนเองให้มากที่สุด ดังนั้นผู้วิจัยจึงมีความสนใจที่จะศึกษาเกี่ยวกับทัศนคติและพฤติกรรมของผู้ที่ตัดสินใจศึกษาต่อในหลักสูตร MBA เพื่อสถาบันการศึกษาจะใช้ข้อมูลในการวิเคราะห์แผนการดำเนินกลยุทธ์ เพื่อสร้างความได้เปรียบในการแข่งขันต่อไปงานวิจัยนี้มีวัตถุประสงค์เพื่อศึกษาทัศนคติและพฤติกรรมของผู้ที่ตัดสินใจศึกษาต่อในหลักสูตร MBA ในมหาวิทยาลัยชั้นนำของประเทศไทยมีการตัดสินใจเข้าศึกษาต่อในสถาบันต่างๆเหล่านั้นอย่างไรและแตกต่างกันในแง่มุมใดบ้าง โดยใช้วิธีการสังเกตและการสัมภาษณ์เชิงลึก (In-depth Interview) จากกลุ่มนักศึกษาชั้นปีที่ 1 ที่ตัดสินใจเรียนต่อในหลักสูตร MBA มหาวิทยาลัย  ละ 5 คน รวม ทั้งสิ้น 20 คน จาก 4 มหาวิทยาลัย คือจุฬาลงกรณ์มหาวิทยาลัย มหาวิทยาลัยธรรมศาสตร์ สถาบันบัณฑิตพัฒนบริหารศาสตร์ (NIDA) และมหาวิทยาลัยเกษตรศาสตร์ผลการวิจัยพบว่าแรงจูงใจที่ส่งผลต่อการตัดสินใจศึกษาต่อในหลักสูตร MBA คือเพื่อพัฒนาทักษะทางด้านบริหาร และเพิ่มพูนความรู้เกี่ยวกับการดำเนินธุรกิจ โดยในการเลือกสถาบันการศึกษา ผู้ที่ตัดสินใจศึกษาต่อในหลักสูตร MBA ยังคงคำนึงถึงปัจจัยด้านความสะดวกในการเดินทางเป็นหลัก รองลงมาคือชื่อเสียงของสถาบัน เนื่องจากชื่อเสียงของสถาบันการศึกษาเป็นส่วนหนึ่งที่ผู้เรียนเชื่อว่าบ่งบอกถึงคุณภาพการเรียนการสอน และคุณภาพของหลักสูตร ประเด็นด้านพฤติกรรมของผู้ที่ตัดสินใจศึกษาต่อในหลักสูตร MBA พบว่า การเรียน MBA ส่งผลต่อพฤติกรรมการดำเนินชีวิตของผู้เรียน นอกจากนี้การเรียน MBA ยังส่งผลต่อประสิทธิภาพการทำงาน ดังนั้นผู้เรียนบางท่านจึงมีความคิดที่จะเปลี่ยนงาน เปลี่ยนงานขณะเรียน หรือตัดสินใจลาออกจากการทำงาน เพื่อให้สามารถนำเวลามาทุ่มเทกับการเรียนได้อย่างเต็มที่ประเด็นความพึงพอใจต่อการเรียน MBA ความพึงพอใจหลังจากการเรียน MBA ขึ้นอยู่กับความคาดหวังของผู้เรียนแต่ละคนทั้งในเรื่องของระบบการเรียนการสอน หลักสูตร บรรยากาศการเรียน และลักษณะของผู้ร่วมชั้นเรียน โดยผู้เรียนส่วนใหญ่พึงพอใจกับการเรียนการสอนของสถาบันที่ตนเองเลือก ในส่วนของข้อสรุปที่สอดคล้องกันระหว่างการสังเกตและการสัมภาษณ์ของนักศึกษาแต่ละสถาบัน พบว่านักศึกษาที่จบการศึกษาระดับปริญญาตรีจากจุฬาลงกรณ์มหาวิทยาลัยจะไม่เลือกศึกษาต่อ MBA ของสถาบันเดิม ส่วนของมหาวิทยาลัยธรรมศาสตร์พบว่านักศึกษาที่ไม่เลือกศึกษา MBA ของมหาลัยเพราะข้อจำกัดด้านการเดินทาง และนักศึกษาของสถาบันบัณฑิตพัฒนบริหารศาสตร์ (NIDA) ให้ความเห็นว่าทางสถาบันมีการเรียนการสอนที่เน้นทางด้านวิชาการและทฤษฎีมากเกินไป สำหรับมหาวิทยาลัยเกษตรศาสตร์พบว่านักศึกษาไม่ได้ตั้งใจที่จะเลือกศึกษาในสถาบันการศึกษาดังกล่าวเป็นอันดับแรก